പുനലൂര് മുവാറ്റുപുഴ സംസ്ഥാനപാത, പണികളില് പരാതി കോന്നി : പുനലൂര് മുവാറ്റുപുഴ സംസ്ഥാനപാതയുടെ വികസന പ്രവര്ത്തനങ്ങളില് അപാകതകളുണ്ടെന്ന് പരാതി. അശാസ്ത്രിയമായ നിര്മ്മാണവും കരാറുകാരുടെ താല്പര്യപ്രകാരവും അലെയ്മെന്റില് മാറ്റം വരുത്തുന്നത് റോഡ് വെള്ളക്കെട്ടാകാന് കാരണമാകുന്നതായി നാട്ടുകാര് പറയുന്നു. പലയിടങ്ങളിലും താത്പര്യപ്രകാരം വീതികുറച്ചാണ് നിര്മ്മാണം നടന്നിട്ടുള്ളതെന്നും ആരോപണമുണ്ട്. ലോക ബാങ്ക് ധനസഹായത്തോടെ പുനലൂര് മുതല് മൂവാറ്റുപുഴ വരെയുള്ള 82 കിലോമീറ്റര് റോഡാണ് 737. 64 കോടി രൂപ ചെലവിട്ട് വികസിപ്പിക്കുന്നത്. പണികളിലെ അപാകതകള് ചൂണ്ടിക്കാട്ടി നിരവധിപേര് കെ.എസ്. ടി.പി പ്രൊജക്ട് ഡയറക്ടര്ക്ക് പരാതി നല്കിയിട്ടുണ്ട്. പലയിടത്തും നിര്ദേശിക്കപ്പെട്ട വീതിയില്ലെന്നും ആക്ഷേപമുണ്ട്. പുനലൂര് മുതല് കോന്നി വരെയുള്ള ഭാഗങ്ങളിലെ ഓടയുടെ വീതി പലയിടത്തും തോന്നുന്ന അളവിലാണ്. 15 മീറ്റര് വീതിയിലാണ് റോഡ് നിര്മ്മാണം. പ്രധാന ജംഗ്ഷനുകളില് വീതി 10 മീറ്റര് വരെയെങ്കിലും വേണമെന്ന് നിഷ്കര്ഷിച്ചിട്ടുണ്ട്. എന്നാല് കലഞ്ഞൂര് ഇടത്തറ ജംഗ്ഷനില് വളവില് വീതികുറവാണ്. ഇവിടെ ആവശ്യമായ സ്ഥലം ഏറ്റെടുക്കാത്തതും ആക്ഷേപങ്ങള്ക്ക് ഇടയാക്കുന്നു. ഓടയ്ക്കൊപ്പം നടപ്പാതയും പദ്ധതിയിലുണ്ടായിരുന്നെങ്കിലും പലയിടത്തും സ്ഥലമില്ലാത്തത് നിര്മ്മാണത്തിന് തടസമാകുകയാണ്. റോഡിന്റെ അളവ് രേഖപ്പെടുത്തുന്ന സര്വേ കല്ലുകള് ഇളകി കിടക്കുന്നത് പരിശോധിക്കാന് ഉദ്യോഗസ്ഥര് വിമുഖത കാട്ടുന്നതായും ആക്ഷേപമുണ്ട്. റോഡ് വികസത്തിന്റെ ഭാഗമായി പത്തനാപുരം, കലഞ്ഞൂര്, കൂടല്, വകയാര്, കോന്നി മേഖലകളിലെ പണികളാണ് ഇപ്പോള് നടക്കുന്നത്. പുനലൂര് മുക്കട ജംഗ്ഷനില് രണ്ടിടത്തും കൂടല് ഗാന്ധി ജംഗ്ഷന് സമീപത്തും ഉയരമുള്ള ഭാഗങ്ങളിലെ മണ്ണ് നീക്കം ചെയ്തിരുന്നു. പുനലൂര് മുതല് കലഞ്ഞൂര് ഒന്നാംകുറ്റിവരെയും അവിടെ നിന്ന് കോന്നി വരെയും രണ്ടായി തിരിച്ചാണ് പണികള് നടത്തുന്നത്. വികസനം ഇങ്ങനെ ക്രാഷ് ബാരിയറുകള്, നടപ്പാതകള്, കാത്തിരിപ്പുകേന്ദ്രങ്ങള്, ദിശ ബോര്ഡുകള്, സിഗ്നല് സംവിധാനങ്ങള്, ടൗണുകളില് ബസ് ബേകള്. പുനലൂര് മൂവാറ്റുപുഴ റോഡ് 82 കിലോമീറ്റര്, ചെലവ് : 737. 64 കോടി പുനലൂര് മുതല് കോന്നി വരെ ചെലവിടുന്നത് : 221 കോടി രൂപ നിര്ദേശിക്കപ്പെട്ട അളവില് സ്ഥലം ഏറ്റെടുത്തു നിര്മ്മാണപ്രവര്ത്തങ്ങള് പൂര്ത്തിയാക്കണം. വികസനത്തിന്റെ പേരില് തട്ടിപ്പ് അനുവദിക്കില്ല. മുരളി, ഒാട്ടോഡ്രൈവര്